title: راضي بن عبدسلام
text: راضي بن عبدسلام ولا عبد السلام الرّاضي (خلاق ف ظهر سّوق، إقليم تاونات ف 28 فبراير 1929 - توفّا ف 4 أكتوبر 2000 ف فاس) جرّاي مغريبي كان متخصّص ف لمسافات نصف طّويلة (ضّومي فون). هو أول مغريبي دّا ميدالية ف لألعاب لأولمپية (روما - 1960).
  
  حياتو 
  الراضي ف يّامات لحيماية كان خدّام ف لجيش لفرانصاوي، لّي تطوع فيه ف 1950، و تمّا فين بانت لميولات رّياضية ديالو ب حيت كان كان كايقدر يجري مسافات طويلة بزّاف.
  
  الراضي كان يمكنليه يلعب ب الراية د فرانسا ولا بلجيكا ف لألعاب لأولمپية د 1956 ف ميلبورن - ؤسطراليا، غير هو ختار يلعب ب تّوني د المغريب.
  
  الراضي شارك ف لألعاب لأولمپية د روما ف 1960 و كان دّا ميدالية فضّية ف لماراطون. لّي كان دّا دّهبية هو جّراي لأسطوري لإيتيوپي أبيبي بيكيلا.
  
  ف فرانسا كانت صّحافة رياضية كاتلقبو ب "رّياضي مول 5 كيلو د لميداليات" ب سباب لألقاب لكتيرة ديالو.
  
  ف 1960 كان فاز ب بطولة العالم د العدو الريفي ف ݣلاسݣو، سكوتلاندا.
  
  الراضي كان بقا شادّ أغلبية لأرقام لقياسية لمغريبية ديال دومي فون و لمسافات طّويلة ( لعشرالاف متر و لماراطون) تّال فاش حطّموهوم ف تّمانينات لجيل د سعيد عويطة، خالد السكاح، براهيم بوطيب و من بعد منهوم صلاح حيسّو و لخوت بولامي (براهيم ؤ خالد).
  
  الراضي قاسا بزّاف ف حياتو و مانفعو ب والو لإنجاز ديالو. من بعد ما حبسات لانتريت ديالو لّي كانت كاتجيه من عند لعسكر د فرانسا (1300 درهم ف تلت شهور)، خدم ف الإنعاش الوطني ب صالير ديال 900 درهم ف الشهر، و خدّموه شاوش ف الولاية ديال فاس (مكلف ب التّوجاد د أتاي). لفقر و تّنحسيرة لمادّية رغموه باش يبيع لميدالية لفضّية ديالو . خدم تا عساس د طوموبيلات ف واحد لفترة.
  
  ف لّخر د حياتو قدر لوالي ديال فاس محمد الظريف يضبر ليه ف ݣريمة ديال طاكسي صغير.
  
  سالا حياتو عايش كتيئاب ل مدة طويلة و عانى من لكونسير. مات ب سّدان د شرايين د لقلب و هو عندو 71 عام.
  
  عيون لكلام 
  
  بيوغرافيا د رجال
  لعاب د لاتليتيزم مغريبي
  زيادة 1929
  وفيات 2000
  مقالة ب جودة مابيهاش (تصنيف د إحصائيات لمينحة د 2023)
  ناس توفاو ف فاس
  ناس تزادو ف الراشيدية
  ناس د الراشيدية